ມອບລາງວັນການປະກວດບົດ ຄວາມ ປະຊາກອນໂລກ ຈຳນວນ 7 ຕື້ຄົນ
*(ຂປລ) ກະຊວງແຜນການ ແລະ ການລົງທຶນ ຮ່ວມກັບ ອົງການສະຫະປະຊາຊາດ ກອງທຶນສຳລັບ ປະຊາກອນ(UNFPA) ມອບລາງວັນໃຫ້ນັກຮຽນ ແລະ ນັກສຶກສາ ທີ່ຊະນະເລີດການແຂ່ງຂັນປະກວດບົດຄວາມ ໃນຫົວຂໍ້ “ປະຊາກອນໂລກຈຳນວນ 7 ຕື້ຄົນ: ໂອກາດ, ສິ່ງທ້າທາຍ ແລະ ຄວາມໝາຍຕໍ່ການພັດ ທະນາ ຢູ່ ສປປ ລາວ“ ໃນວັນທີ 20 ທັນວາ 2011 ທີ່ສະມາຄົມນັກຂ່າວແຫ່ງປະເທດລາວ ໂດຍການໃຫ້ກຽດມອບລາງ ວັນຂອງ ທ່ານ ສົມຈິດ ອິນທະມິດ, ລັດຖະມົນຕີຊ່ວຍວ່າການກະຊວງແຜນການ ແລະ ການລົງທຶນ ແລະ ທ່ານ ນາງ ດຣ. Esther Muia, ຜູ້ຕາງໜ້າອົງການສະຫະປະຊາຊາດ, ກອງທຶນສຳລັບ ປະຊາກອນ ປະຈຳລາວ.
ບົດຄວາມທີ່ໄດ້ຮັບລາງວັນຊະນະເລີດ ລະດັບມັດທະຍົມຕອນປາຍ ອັນດັບ 1 ແມ່ນ ນາງ ຈິນຕະນາ ແສງສຸລິນ, ອັນດັບທີ 2 ນາງ ວິລິຍະ ວິລະວົງສາ ແລະ ອັນດັບທີ 3 ທ້າວ ຄຳຈັນ ທຳມະວົງ ແລະ ລະດັບມະຫາວິທະຍາໄລ ອັນດັບ 1 ແມ່ນ ທ້າວ ທອງສຸກ ສົມພູວິເສດ, ທີ 2 ທ້າວ ດວງຕາ ມະນີວັນ ແລະ ອັນດັບທີ ທ້າວ ຕ້ອມ ໄຊສົງຄາມ. ສຳລັບຜູ້ຊະນະເລີດ ລາງວັນທີ 1 ໄດ້ຮັບເງິນລາງວັນ ຈຳນວນ 2.000.000 ກີບ, ລາງວັນທີ 2 ຈຳນວນ 1.500.000 ກີບ ແລະ ລາງວັນທີ 3 ຈຳນວນ 1.000.000 ກີບ.
ການປະກວດບົດຄວາມ ແມ່ນໜຶ່ງໃນຂະບວນການສະເຫລີມສະຫລອງ ວັນປະຊາກອນໂລກກ້າວສູ່ 7 ຕື້ຄົນ ໃນວັນທີ 31 ຕຸລາ 2011 ຜ່ານມາ. ການປະ ກວດບົດຄວາມຄັ້ງນີ້ ແມ່ນແນໃສ່ສ້າງຄວາມເຂົ້າໃຈກ່ຽວກັບຄວາມໝາຍຂອງການຂະຫຍາຍຕົວຂອງປະຊາກອນໂລກ ຕໍ່ກັບ ສປປ ລາວ ແລະ ຍັງເປັນການ ເປີດໂອກາດໃຫ້ຊາວໜຸ່ມລາວ ສະແດງຄວາມຄິດຄວາມເຫັນ ແລະ ເສີມສ້າງຄວາມອາດສາມາດຂອງຕົນ. ຊຶ່ງຂະບວນ ການດັ່ງກ່າວ ໄດ້ລິເລີ່ມຈາກອົງການ UNFPA ໃນລະດັບສາກົນ ເພື່ອເນັ້ນໃສ່ຄວາມສຳຄັນໃນການປ່ຽນແປງຂອງປັດໄຈປະຊາກອນຕໍ່ອະນາຄົດໂລກ. ໃນ ສປປ ລາວ, ກະຊວງແຜນ ການ ແລະ ການລົງທຶນ ຮ່ວມກັບ ອົງການສະຫະປະຊາຊາດ ກອງທຶນສຳລັບ ປະຊາກອນ ໄດ້ມີການຈັດຕັ້ງຫລາຍກິດຈະກຳ ໂດຍເລີ່ມແຕ່ເດືອນພຶດສະພາ ຫາ ທັນວາ 2011 ເປັນຕົ້ນ ແມ່ນ ການສະເຫລີມສະຫລອງວັນປະຊາກອນໂລກ ໃນເດືອນກໍລະກົດ, ການຝຶກອົບຮົມກ່ຽວກັບວຽກງານປະຊາກອນໃຫ້ແກ່ນັກຂ່າວ, ກອງປະຊຸມວິຊາການ, ກອງປະຊຸມທີ່ກ່ຽວພັນກັບປະຊາກອນ ແລະ ການພັດທະນາຢູ່ ແຂວງຈຳປາສັກ ແລະ ການແຂ່ງຂັນຄວາມຮູ້ດ້ານປະຊາກອນຢູ່ ມະ ຫາວິທະຍາໄລແຫ່ງຊາດ ແລະ ອື່ນໆ./.
ກັບສາລະບານ